因服藥飲酒一盞
作者：李之儀
朝代：宋

paragraphs: 東坡在黄州，飲酒只飲濕。
我今又過之，釃漿如虀汁。
平生不喜酒，興來且莫縶。
長虹偶爾放，因復投一吸。
入口舌欲脫，下咽蟲爭泣。
熇熇腹將裂，窣窣淚莫裛。
頑涎雜血唾，心悸如鼓集。
卓爾無一事，荆棘强自入。
主人固好飲，宿興亦素緝。
如何似見毒，使我卧復立。
彷徨日欲落，稍寬困眼澀。
夢覺天未明，齒頰猶習習。
是邦居不非，奈此掩弗及。
昔聞禁酒國，今見毒酒邑。
作歌寄一笑，倦悶聊救急。